ธุรกิจสัตว์เลี้ยง เทรนด์กำลังโต มูลค่าล้านล้าน
ทำไมตลาดสัตว์เลี้ยงถึงเป็นเทรนด์ที่น่าจับตามอง แล้วธุรกิจใดบ้างจะได้รับประโยชน์จากเรื่องนี้ ลงทุนแมนจะเล่าให้ฟัง
6 ธ.ค. 2565

ธุรกิจสัตว์เลี้ยง เทรนด์กำลังโต มูลค่าล้านล้าน /โดย ลงทุนแมน 
ปัจจุบันความนิยมในการมีเพื่อนเป็นสัตว์เลี้ยงที่สูงขึ้น และดูแลเอาใจใส่เหมือนเป็นสมาชิกในครอบครัว กำลังทำให้ธุรกิจสัตว์เลี้ยงทั่วโลก มีมูลค่าสูงถึง 9.3 ล้านล้านบาท
และมีการคาดการณ์กันว่า ในอีก 5 ปีข้างหน้า
มูลค่าธุรกิจสัตว์เลี้ยง อาจสูงถึง 12.5 ล้านล้านบาทเลยทีเดียว
ทำไมตลาดสัตว์เลี้ยงถึงเป็นเทรนด์ที่น่าจับตามอง
แล้วธุรกิจใดบ้างจะได้รับประโยชน์จากเรื่องนี้
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ประวัติศาสตร์ของมนุษย์นั้น มีการเลี้ยงสัตว์มาอย่างยาวนาน แต่เริ่มแรกยังอยู่ในรูปแบบของการปศุสัตว์ คือเลี้ยงไว้ใช้งาน หรือเพื่อการบริโภค
แต่รู้หรือไม่ว่า จริง ๆ แล้ว มนุษย์มีสัตว์เลี้ยงมาตั้งแต่ 11,000 ปีที่แล้ว โดยสุนัขคือสัตว์เลี้ยงในครัวเรือนกลุ่มแรก ๆ ในสังคมมนุษย์
โดยในช่วงแรก สุนัขถูกนำไปช่วยคนทำงาน 
เพื่อเฝ้าฝูงสัตว์ ดูแลพื้นที่เกษตรกรรม หรือบ้านเรือน 
และไล่ไม่ให้สัตว์อื่นเข้ามาทำความเสียหาย
ต่อมา สัตว์เหล่านี้ก็เชื่องมากขึ้น ผ่านวิวัฒนาการและการพัฒนาสายพันธุ์ ให้ดุร้ายน้อยลง และอยู่ใกล้ชิดกับคนมากขึ้น กลายเป็นว่านำมาเลี้ยงไว้แก้เหงา หรือดูเล่นแทน
จนในปัจจุบัน เราคงเห็นแล้วว่า สัตว์เลี้ยงไม่ว่าจะเป็นสุนัขหรือแมว กลายเป็นสัตว์เลี้ยงประจำบ้าน และบางครั้งก็มีสถานะเป็นสมาชิกคนหนึ่งในครอบครัวอีกด้วย
ซึ่งก็คงไม่ใช่เรื่องแปลกมากนัก เพราะแนวโน้มการแต่งงาน และการมีลูกที่น้อยลงของคนในหลาย ๆ ประเทศ ทำให้หลายคนชอบเลี้ยงสัตว์ไว้เป็นเพื่อนคู่ใจมากขึ้น
เช่นเดียวกับแนวโน้มผู้สูงอายุที่เพิ่มขึ้น และมักอยู่อย่างโดดเดี่ยวในวัยชรา การเลี้ยงสัตว์จึงเป็นหนทางหนึ่งในการหลีกหนีจากความโดดเดี่ยวในชีวิต
โดยเฉพาะในช่วงล็อกดาวน์ที่ผ่านมา สถานการณ์ที่ต้องทำงานที่บ้าน หรือจำกัดการเดินทาง ทำให้สัตว์เลี้ยงเหล่านี้กลายเป็นเพื่อนแก้เหงาได้ไม่น้อย
และด้วยเหตุผลที่เล่ามานี้ ส่งผลให้ตลาดสัตว์เลี้ยงทั่วโลกเติบโต จนมีมูลค่าสูงถึง 9.3 ล้านล้านบาท และในประเทศไทยเอง ก็มีมูลค่ากว่า 4.15 หมื่นล้านบาทเลยทีเดียว
แล้วธุรกิจใดบ้าง ที่จะได้รับประโยชน์จากเทรนด์การเลี้ยงสัตว์มากขึ้น ?
ธุรกิจแรกเลยที่ต้องพูดถึงนั่นก็คือ “ธุรกิจอาหารสัตว์เลี้ยง”
อาหารสัตว์เลี้ยงมีความหลากหลายอย่างมากทั้งในรูปแบบของ
- อาหารเปียกและอาหารแห้ง 
- การจำแนกตามประเภทสัตว์แต่ละชนิด 
- หรือตามคุณประโยชน์ที่มอบให้ เช่น บำรุงกระดูก หรือบำรุงขน
ซึ่งในปัจจุบันตลาดนี้มีมูลค่าทั่วโลกสูงถึง 3.9 ล้านล้านบาท
แม้ว่าอาหารสัตว์เลี้ยงจะเป็นธุรกิจที่มีมานานแล้ว และมีแบรนด์ใหญ่ที่เราคุ้นเคย อย่างเช่น Mars เจ้าของแบรนด์ Pedigree และ Whiskas
อย่างไรก็ตาม ในปัจจุบัน ธุรกิจนี้กลายเป็นตลาดที่มีการแข่งขันกันมากขึ้น ทั้งแบรนด์ทั่วไป และแบรนด์พรีเมียม ซึ่งคาดว่าตลาดนี้จะเติบโตขึ้นปีละ 5% ภายในอีก 10 ปีข้างหน้า
และรู้หรือไม่ว่า ประเทศไทยเองก็เป็นผู้ส่งออกอาหารสัตว์เลี้ยงอันดับ 3 ของโลก ครองส่วนแบ่งตลาดกว่า 9.7% ตามหลังแค่สหรัฐอเมริกา และเยอรมนีเล็กน้อย
แต่สัตว์เลี้ยงเพียงหนึ่งตัว ก็ไม่ได้ต้องการแค่อาหารเท่านั้น เพราะยังต้องการคนดูแล เมื่อเจ้าของต้องไปทำธุระ หรือต้องมีของเล่นไว้สนุกยามว่างอีกด้วย
ซึ่งธุรกิจที่จะได้รับประโยชน์ตามมา 
นั่นคือ “ธุรกิจให้บริการสัตว์เลี้ยง”
การให้บริการที่ว่านี้ ก็เช่น โรงแรมสัตว์เลี้ยง โรงเรียนสัตว์เลี้ยง หรือแม้แต่คนรับจ้างพาสัตว์เลี้ยงไปเดินเล่น ก็กำลังมาแรงเช่นกัน
ซึ่งตลาดนี้ถูกประเมินมูลค่าทั่วโลกอยู่ที่ 92,000 ล้านบาท โดยค่าใช้จ่ายเพื่อรับเลี้ยงสัตว์รายวันของแต่ละประเทศ มีตั้งแต่ 370 บาทต่อวัน ไปจนถึง 1,450 บาทต่อวัน
โดยยังมีการให้บริการอื่น ๆ เช่น ธุรกิจร้านตัดขน หรือธุรกิจของเล่นสำหรับสัตว์เลี้ยงอีกด้วย
และอีกธุรกิจหนึ่งที่ต้องนึกถึงเมื่อสัตว์เลี้ยงเจ็บป่วย
นั่นคือ “ธุรกิจดูแลสุขภาพสัตว์เลี้ยง”
ปัจจุบัน ด้วยค่าใช้จ่ายในการรักษาสัตว์เลี้ยงที่สูงมาก ตั้งแต่หลักพันถึงหลักหมื่นบาทต่อครั้ง และบางครั้งก็เป็นโรคเฉพาะทาง
ทำให้ธุรกิจโรงพยาบาลสัตว์เอกชนได้รับประโยชน์อยู่ไม่น้อย
และด้วยค่ารักษาต่อครั้งที่ค่อนข้างสูง จึงมีธุรกิจประกันสำหรับสัตว์เลี้ยงควบคู่มาด้วย
โดยครอบคลุมการรักษาในยามเจ็บป่วยหรือเกิดอุบัติเหตุ ไม่ต่างจากประกันของคน ซึ่งธุรกิจนี้มีมูลค่าตลาดทั่วโลกสูงถึง 276,000 ล้านบาท
และคาดการณ์ว่าตลาดนี้จะเติบโตเฉลี่ยปีละ 11% ไปจนถึงปี 2030
ซึ่งธุรกิจประกันสัตว์เลี้ยงในไทยเอง ก็เริ่มมีผู้เล่นที่เป็นเจ้าของธุรกิจประกันหน้าเดิมและหน้าใหม่เข้ามาในตลาดนี้มากขึ้น
อ่านมาถึงตรงนี้ คงเห็นแล้วว่า ทำไมเทรนด์สัตว์เลี้ยงถึงกำลังเติบโต และธุรกิจใดบ้างที่จะได้รับประโยชน์จากเรื่องนี้
ซึ่งในประเทศไทยเอง ธุรกิจสัตว์เลี้ยงก็มีแนวโน้มเติบโตได้อย่างต่อเนื่องเช่นกัน เพราะในปีนี้เอง จำนวนธุรกิจอาหารสัตว์เลี้ยงเติบโตขึ้น 17% และธุรกิจขายอุปกรณ์สัตว์เลี้ยงก็เติบโตขึ้นถึง 21%
ธุรกิจสัตว์เลี้ยงจึงมีความน่าสนใจอยู่ไม่น้อย 
เพราะมีทั้งโอกาสและความท้าทายให้กับธุรกิจที่เข้ามาเล่นในตลาดนี้ ซึ่งน่าจะมีความดุเดือดมากขึ้น
และตราบใดที่ยังมีคนเรียกสัตว์เลี้ยงของตัวเองว่าลูก หรือบางครั้งถึงขนาดยอมเปลี่ยนสถานะของตัวเองไปเป็นทาสของสัตว์เลี้ยงเหล่านี้
ธุรกิจที่เกี่ยวข้องกับสัตว์เลี้ยง ก็คงมีช่องว่างให้เติบโตอีกเยอะเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-